ન્યૂ ઝિલેન્ડના આ ગામનું નામ છે પોન્ગોરા. એકદમ નાનકડું ગામ. પેટ્રોલ પૂરાવવું હોય તો બે કલાક ડ્રાઇવ કરીને જવું પડે. ગામના લોકો એટલા કંટાળ્યાં કે આખરે જાતે જ ગામમાં પેટ્રોલ પમ્પ શરૂ કરવાનું નક્કી કર્યું. કોઈ કંપની તો તૈયાર હતી જ નહીં એટલે માલિકી પણ ગામની એવું નક્કી કર્યું. આખા ગામમાં ફક્ત 120 લોકો જ છે. ચારેક વર્ષથી પેટ્રોલ પમ્પ બંધ થઈ ગયો હતો, કેમ કે આટલા લોકોમાં આખો પમ્પ ચલાવવાનું પરવડે નહીં. પમ્પ તો બંધ થઈ ગયો એ પછી બે કલાકનું ચક્કર ચાલું થયું. બે કલાક ડ્રાઇવ કરીને જવાનું. એટલું પેટ્રોલ બાળીને પેટ્રોલ ભરાવવાનું. ધક્કો માથે ના પડે એટલે સાથે કેન લઈને જવું પડે. તો પણ ધક્કો તો માથે પડતો જ હતો. આખરે ગામના લોકોએ મિટિંગ કરી અને નક્કી કર્યું કે જાતે જ પમ્પ ચાલુ કરીએ. આ માટે ભંડોળ એકઠું કરાયું. અઢી લાખ ન્યૂ ઝિલેન્ડ ડોલર એકઠા કરાયા. જોકે આટલા નાણાં પૂરતા નહોતા. બાકીના નાણાં કંપની એલાઇડ પેટ્રોલિયમે નાખ્યાં. કંપનીએ 6 લાખ ડોલર નાખ્યાં. કંપનીને ખાતરી નહોતી કે નફો થઈ શકશે, કેમ કે માત્ર 120 લોકો વચ્ચે મર્યાદિત ઘરાકી જ રહેવાની. આખરે કંપની તૈયાર થઈ, કેમ કે ગામના લોકોનો ઉત્સાહ હતો. તે રીતે ઓક્ટોબરમાં પેટ્રોલ પમ્પ તૈયાર થઈ ગયો.